स्थानीय पत्रकार संदीप साहू के अनुसार माओवादी गुट आंध्रा ओडिशा बॉर्डर कमिटी ने अपनी मांगें  सरकार से मनवाने के लिए पूर्व में दी गई समय सीमा को दो दिन आगे तक बढ़ा दिया है.नवीन पटनायक ने कहा कि सरकार मानवता के आधार पर 27 कैदियों को रिहा कर रही है. उन्होंने माओवादियों से एक बार फिर अपील की है कि वे अगवा किए गए विधायक झिना हिकाका और एक इतालवी नागरिक को रिहा करें.रिहा किए जा रहे कैदियों में आठ माओवादी नारसी केंद्रुका, झारूका केंद्रुका, देबो माघी, गंगा सोडी, भीमो पाडियामी, मंगराज दरूआ, मूरला नीलम रेड्डी, सेतू पांगी शामिल है.मुख्यमंत्री नवीन पटनायक ने उम्मीद जताई है कि सरकार के इस कदम पर माओवादी सकारात्मक रवैया अपनाएंगे.इसी बीच इटली के राजदूत भी मुख्यमंत्री नवीन पटनायक से मिले और अगवा किए गए बोसुस्को पाउलो को छुड़ाने के लिए की जा रही कोशिशों पर चर्चा की.माओवादियों ने इतालवी नागरिक बोसुस्को पाउलो और क्लॉडियो कोलेंजिलो को पिछले महीने अगवा कर लिया था. हालांकि माओवादियों ने इनमें से एक क्लॉडियो कोलेंजिलो को रिहा कर दिया था.ओडिशा के लक्ष्मीपुर के विधायक झिना हिकाका को माओवादियों के एक अन्य गिरोह ने कोरापुट ज़िले से अगवा किया था.